text: Bookmakere: Vejle rykker op
  29 november 2012 kl. 08.48
  Vejle Boldklub Kolding er favorit til at rykke op i Superligaen i følge bookmakerne.
  I søndags sluttede efterårssæsonen i 1. division. FC Vestsjælland ligger nummer et, men ifølge bookmakerne er det ikke dem, der rykker op i Superligaen til sommer.
  Det gør derimod Vejle Boldklub Kolding - som sluttede halvsæsonen på en 2.-plads - og Lyngby.
  - FC Vestsjælland har overraskende været utrolig overbevisende indtil videre i 1. division, ikke mindst har deres defensiv været stærk. Men rækken er meget tæt, og vi tror ikke sidste sæsons nummer seks holder hele vejen. Dertil er Vejle Boldklub Kolding og Lyngbys trupper for stærke, ligesom Ove Pedersens mandskab tilmed mangler at møde favoritduoen på udebane, siger Frederik Skov fra Ladbrokes til Ekstra Bladet.
  Vejle Boldklub Kolding er også udpeget til at vinde 1. division hos Mermaidbet og Bet365, med Lyngby som nummer to.
  